- ભાવનગર જિલ્લાના ઘોઘા તાલુકાનાં 10 ગામના ખેડૂતો ભારતીય સેનાના હાથે ગૌરવભર્યુ મૃત્યુ ઈચ્છે છે - 12 ગામની જમીન સંપાદનના મામલે 9 માસ અને 20 દિવસથી આંદોલન કરતા ખેડૂતોની ધીરજ ખૂટી - રાષ્ટ્રપતિને ઈચ્છામૃત્યુની અરજીના 104 દિવસ પછી પણ જવાબ નહીં મળતા નિરાશા : ન્યાય ન મળે તો ઉગ્ર આંદોલનનાં એંધાણ ભાવનગર, તા.6 જુલાઈ 2018, સોમવાર ભાવનગર જિલ્લાના ઘોઘા તાલુકાના બાડી-પડવા ગામે જીપીસીએલ દ્વારા સ્થપાનારા પાવર પ્રોજેક્ટ માટે ઘોઘા તાલુકાના બાડી, પડવા, ખડસલીયા, થળસર, મલેકવદર, હોઈદડ, સુરકા, રામપર, થોરડી, આલાપર, લાખણકા અને મોરચંદ સહિતના બાર ગામોની જમીન સંપાદનના મામલે છેલ્લા લાંબા સમયથી આંદોલન ચાલી રહ્યું છે અને ખેડૂતોે ભારતીય સેનાના જવાનોના હાથે ઈચ્છા મૃત્યુ ઈચ્છી રહ્યાં છે. જેથી ૫૨૫૯ ખેડૂતોએ મહામહિમ રાષ્ટ્રપતિને ઈચ્છા મૃત્યુની માગ સાથેની અરજી કર્યાના ૧૦૪ દિવસ પછી પણ જવાબ નહીં મળતા આજે સોમવારે ખેડૂતો ભાવનગર જિલ્લા કલેકટર કચેરી ખાતે દોડી આવ્યા હતા અને આજ દિન સુધી કોઈ જવાબ ન મળ્યો હોય ત્યારે 30 દિવસમાં ન્યાય નહીં મળે તો ઉગ્ર આંદોલનની ચિમકી ઉચ્ચારી હતી. ભાવનગર જિલ્લાના ઘોઘા તાલુકાના બાડી-પડવા ગામે જીપીસીએલ દ્વારા પાવર પ્રોજેક્ટ સ્થાપવા 1997 થી 2002 સુધી જમીન સંપાદન કરવામાં આવ્યુ હતુ. પરંતુ ત્યારબાદ સરકારે વર્ષો સુધી જમીનનો કબજો લીધો ન હતો. દરમિયાન 1-1-2014ના એવો કાયદો આવ્યો કે, સંપાદન કરેલી જમીનનું ખેડૂતોને વળતર ન મળ્યું હોય અથવા સરકારે પાંચ વર્ષ સુધી કબજો નો લીધો હોય તો જમીન ખેડૂતોની જ ગણાય. આ કાયદાની સમજ બાદ સરકારે જોર જબરદસ્તીથી સંપાદન કરેલી જમીનનો કબજો લેવાનું શરૃ કરતા ઘોઘા તાલુકાના બાડી, પડવા, ખડસલીયા, થળસર, મલેકવદર, હોઈદડ, સુરકા, રામપર, થોરડી, આલાપર, લાખણકા અને મોરચંદ સહિત બાર ગામની જમીન સંપાદન અર્થે પડવા પાવર પ્લાન્ટ સામે ખેડૂતો લડત આપી રહ્યાં છે. નવ માસ પૂર્વે સંપાદન કામગીરી શરૃ કરાતા ભારે વિવાદ ઉભો થયો હતો અને પોલીસ બંદોબસ્ત સાથે જમીન સંપાદન કામગીરી હાથ ધરવામાં આવી હતી. જે નવ માસ બાદ પણ આજે બાડી પડવા સહિતના ગામોમાં પોલીસ બંદોબસ્ત યથાવત રાખવામાં આવ્યો છે. જ્યારે ખેડૂતો ન્યાયની માંગ સાથે આંદોલન ચલાવી રહ્યાં છે. આંદોલનના નવ માસ અને વીસ દિવસ પછી ન્યાય ન મળતા ગત તા. 24-4-18ના રોજ 5259 ખેડૂતોએ મહામહિમ રાષ્ટ્રપતિ સમક્ષ ઈચ્છા મૃત્યુ જતાવી અને ભારતીય સેનાના જવાનોના હાથે મૃત્યુ જોઈએ છે તેવી માગ કરી રજીસ્ટર એ.ડી.થી અરજી રવાના કરી હતી. જેનો આજે 104 દિવસ પછી પણ કોઈ જવાબ મળ્યો ન હોય ત્યારે આજે ખેડૂતો મોટી સંખ્યામાં કલેકટર કચેરી ખાતે દોડી આવ્યા હતા. લાંબા સમયથી ચાલતા ખેડતોના આંદોલન પછી પણ સરકાર નો કોઈ સહકાર જોવા ન મળ્યો હોય કે ટસ કે મસ ન થઈ હોય ત્યારે ખેડૂત આગેવાનોએ જમીન કે પૈસા નથી જોઈતા પરંતુ જવાનોના હાથે મૃત્યુ જ જોઈએ છે તેવી સંવેદના વ્યક્ત કરી હતી. ભાવનગર ઘોઘા તાલુકા બાર ગામ ખેડૂત સંઘર્ષ સમિતિના આગેવાનો અને ખેડૂતોએ ભાવનગરના અધિક કલેકટરને લેખિત રજૂઆત સાથે જણાવ્યું હતું કે, 12 ગામ પૈકી 10 ગામના ખેડૂતો દ્વારા જી.પી.સી.એલ.એ. જમીન સંપાદન અધિનીયમનો ભંગ કરીને બળજબરીથી કબ્જો મેળવવાની કામગીરીના વિરોધમાં મહામહિમ રાષ્ટ્રપતિને 5259 ખેડૂતોએ ઈચ્છામૃત્યુની માગ સાથે અરજી કરી હતી. પરંતુ તેનો કોઈ જવાબ મળ્યો નથી. સરકાર ટસની મસ બની નથી. ત્યારે સમસ્યાનો કોઈ કાયમી ઉકેલ ન મળતા 30 દિવસમાં જવાબ આપવાની માગ કરી ના-છૂટકેે ઉગ્ર આંદોલન કરવાની ફરજ પડશે તેવી ચિમકી ઉચ્ચારી હતી.